กนง.คงคาดการณ์ GDP ปี 59-60 โต 3.2% มองอัตราเงินเฟ้อทั่วไปมีแนวโน้มสูงขึ้น
กนง.คงคาดการณ์ GDP ปี 59-60 โต 3.2% มองอัตราเงินเฟ้อทั่วไปมีแนวโน้มสูงขึ้น
21 ธ.ค. 2559

คณะกรรมการนโยบายการเงิน (กนง.) ธนาคารแห่งประเทศไทย (ธปท.) ระบุว่า เศรษฐกิจไทยในปี 2559 และ 2560 มีแนวโน้มขยายตัวในอัตราใกล้เคียงกับที่ประเมินไว้ โดยในปี 2559 และ 2560 คาดว่าเศรษฐกิจไทยจะเติบโตได้เท่ากันที่ 3.2% โดยการบริโภคภาคเอกชน และการส่งออกสินค้าที่ปรับดีกว่าคาดจากข้อมูลจริงในไตรมาส 3 ปี 2559 เป็นสำคัญ รวมทั้งมาตรการภาครัฐที่ออกมาเพิ่มเติม ช่วยชดเชยการลงทุนภาคเอกชน และการส่งออกบริการที่ต่ำกว่าคาด
สำหรับประมาณการอัตราเงินเฟ้อทั่วไปมีแนวโน้มทยอยปรับสูงขึ้น โดยคาดว่าในปีนี้เงินเฟ้อจะอยู่ที่ 0.2% ส่วนในปีหน้าอยู่ที่ 1.5% และคาดว่าจะกลับสู่กรอบเป้าหมายในไตรมาสแรกของปี 2560 แต่ลดลงบ้างจากประมาณการครั้งก่อน
ด้านความเสี่ยงต่อประมาณการเศรษฐกิจและอัตราเงินเฟ้อโน้มไปด้านต่ำ และมีความไม่แน่นอนมากขึ้น โดยปัจจัยเสี่ยงหลักยังคงมาจากเศรษฐกิจโลกที่อาจฟื้นตัวช้ากว่าคาด และมีความไม่แน่นอนเพิ่มขึ้นจากนโยบายการค้าระหว่างประเทศของสหรัฐ รวมถึงจำนวนนักท่องเที่ยวจีนที่น้อยกว่าประมาณการ